Հրազդանի քաղաքային շուկայից ներքև՝ Զովաբեր համայնք տանող ճանապարհին, նա 2-3 տարի առաջ հսկա գազալցակայան էր կառուցել։ Կայանը քաղաքապետին ահռելի գումարներ է բերում, քանի որ քաղաքապետարանի աշխատողները, քաղաքային տրանսպորտը, հավանաբար, հատուկ հրահանգով, այստեղ են «լիցքավորվում»։ Հիմա այս ահռելի գազալցակայանի կողքին մի նոր օբյեկտ է գոյացել։ Հիմքն արդեն գցված է, և դատելով դրա չափերից՝ ապագա շինությունը ահռելի կառույց է լինելու։ Հրազդանցիները ենթադրում են, որ քաղաքապետը հարսանյաց սրահ է կառուցում։ Շինարարությունն ընթանում է ինտենսիվ տեմպերով։ Անմիջապես շինարարական հրապարակի երկայնքով գազի հսկա խողովակներ են անցնում։ Բնակիչներն անհանգստացած են։ Խողովակներն ամեն րոպե կարող են վնասվել, և աղետն անխուսափելի կլինի։ Շինարարական ի՞նչ նորմերով է թույլատրված այս օբյեկտը գազատարի տարածքում կառուցել։ Այս հարցը տվեցինք քաղաքապետարանի աշխատակազմի ղեկավար Աշոտ Միքայելյանին։ Նա մեզ զարմացրեց իր ոչ կոմպետենտ պատասխանով։ Մեր հարցին, թե ինչու է կապիտալ շինարարություն ընթանում խոշոր գազատար խողովակի մոտ, նախ, պատասխանեց, որ ինքը մասնագետ չէ և պետք է դիմենք ,«Գազպրոմ Արմենիա» ձեռնարկությանը։ Երբ հարցը կրկնեցինք, ասելով՝ բայց այդ շինարարությունը քաղաքապետն է անում, քաղաքապետարանը չի՞ տալիս շինարարության թույլտվությունը, նա արագ կտրեց․«Գրավոր հարցում ուղարկեք, ձեզ կպատասխանեն», - ապա անջատեց հեռախոսը։ Նա ոչ մեկին ոչինչ բացատրելու տրամադրություն չուներ։